Navarra Suma talde parlamentarioari atxikiriko foru parlamentari Jorge Esparza Garrido jaunak idatzizko galdera egin du (PES-00044), non honako informazio hau eskatzen baitio Nafarroako Gobernuari:

**Irisgarritasunari buruzko 2021eko Plan Operatiboak aldaketa bakarra xedatzen zuen Toki Administrazioaren eta Despopulazioaren Zuzendaritza Nagusiarentzat; hain zuzen, honako neurri hau: Despopulazioaren aurkako borrokara bideratutako azpiegiturak eraberritzeko dirulaguntzak ezartzea, irisgarritasunaren arloko puntuazioa handituz.**

**Planaren ebaluazioan, zergatik eman da neurri hori “amaitutzat” kontuan hartuta txostenaren 112-113. orrialdeetan berariaz jasotzen dela irisgarritasun-aurrekontua “datozen urteetan era horretako jarduketak egiteko aurreikusitako guztizkoaren % 11 dela” eta lortu nahi zen helburua, gutxienez, % 15ekoa zela?**

Lehenik, eskertu nahi dizut Irisgarritasun Unibertsalari buruzko 2021eko Plan Operatiboan jasotako neurriez agertutako interesa.

Toki Administrazioaren eta Despopulazioaren Zuzendaritza Nagusiaren 2021eko Irisgarritasun Planak neurri hau zekarren:

*Despopulazioaren aurkako borrokara bideratutako azpiegiturak eraberritzeko Nafarroako toki entitateei dirulaguntzak emateko deialdian irisgarritasunaren arloko jarduketak bereziki baloratzea, puntu gehiago emanez.*

Deialdi horretan egindako eraberritze lanen % 15, gutxienez, udal eta kontzejuen ekipamendu-eraikinen irisgarritasuna hobetzeko lanak izatea lortu nahi zen. Deialdia 1.200.000 euroz hornituta zegoela kontuan hartuta, irisgarritasunerako aurrekontuak 180.000 eurokoa izan behar zuen.

|  |  |
| --- | --- |
| **Aldaketa-Neurria** | **Definizio osoa** |
| **1. aldaketa** | **C1. Irisgarritasun unibertsalerako jarduketak sustatzea Nafarroako udal eta kontzejuen ekipamendu-eraikinetan.** |
| 1. neurria | M1. Despopulazioaren aurkako borrokara bideratutako azpiegiturak eraberritzeko dirulaguntzak ezartzea, irisgarritasunaren arloko puntuazioa handituz. |

Toki Administrazioaren eta Despopulazioaren zuzendari nagusiaren ekainaren 29ko 104E/2021 Ebazpenaren bidez deialdi hau onetsi zen: despopulazio arriskua duten udal eta kontzejuei 2021ean dirulaguntzak emateko deialdia, despopulazioaren aurkako borrokarako inbertsioak egin ditzaten.

Ebazpenean inbertsio finantzagarritzat jotzen dira Nafarroako Despopulazioaren aurkako Borrokaren Estrategiaren ildoan proposatzen diren eskaera eta beharrei erantzuten eta haren helburuak erdiesten laguntzen dutenak, honako apartatu hauetan sailka badaitezke:

a) Zuzkidurak eraikitzea, handitzea edo eraberritzea erabilera hauetarako: administraziorako, gizarte erabilerarako, kulturarako, kirolerako, aisia eta jolaserako, eta turismorako, udal bakoitzak dituen eskumenen arabera.

b) Etxebizitzak eraberritu eta/edo erostea alokairura bideratzeko.

Balorazio irizpideetan 5 puntu arteko balorazioa ematen zaie irisgarritasunerako jarduketei:

|  |  |
| --- | --- |
| **INBERTSIOA BALORATZEKO IRIZPIDEAK** | **100 PUNTU GEHIENEZ** |
| A IRIZPIDEA: INBERTSIOAREN LURRALDE EREMUA | 50 PUNTU GEHIENEZ |
| A.1. INBERTSIOA EGIN DEN UDALERRIKO DESPOPULAZIORAKO ARRISKU-MAILAREN INDIZEA  1. Muturreko arriskua: 40 puntu  2. Arrisku bizia: 30 puntu  3. Arrisku esanguratsua: 20 puntu  4. Gainbehera bizia: 10 puntu  5. Gainbehera moderatua: 3 puntu | 40 puntu gehienez |
| A.2. INBERTSIOA EGIN DEN UDAL EDO KONTZEJUKO ZAHARTZE INDIZEA (\*) | 5 puntu gehienez |
| A.3. INBERTSIOA EGIN DEN UDAL EDO KONTZEJUKO MASKULINIZAZIO INDIZEA (\*) | 5 puntu gehienez |
| B IRIZPIDEA: INBERTSIOAREN BALORAZIO ESPEZIFIKOA | 50 PUNTU GEHIENEZ |
| B.1. INBERTSIOA GAUZATZEKO PREMIA  1. Esku hartzeko premia presako eta saihetsezina: 20 puntu  2. Epe labur edo ertainera esku hartzeko premia: 12 puntu  3. Obrak egitea komeni da: 5 puntu | 20 puntu gehienez |
| B.2. NAFARROAKO DESPOPULAZIOAREN AURKAKO BORROKARAKO ESTRATEGIAREKIKO EGOKITASUNA  1. Proposamenaren egokitasuna: 16 puntu arte  2. Espero diren emaitzak: 3 puntu arte  3. Talde onuradunak: 3 puntu arte  4. Inbertsioaren bideragarritasuna: 3 puntu arte | 25 puntu gehienez |
| **B.3. IRISGARRITASUNERAKO JARDUKETAK SARTZEA**  **1. Irisgarritasunerako aurrekontua ≥ guztizkoaren % 30: 5 puntu**  **2. Irisgarritasunerako aurrekontua ≥ guztizkoaren % 10 eta < guztizkoaren % 30: 2 puntu** | **5 puntu gehienez** |

Deialdia ebatzi ondoren, irisgarritasunaren arloko jarduketetarako benetan gauzatutako aurrekontua 127.164,09 eurokoa zela kalkulatu zen.

Neurria 2021eko ekitaldirako zegoen proposatuta, deialdia urte horretan egin baitzen. Beraz, amaitutzat ematen da. Azken emaitza toki entitateen eskaeren eta beharren ondoriozkoa da.

Hori guztia jakinarazten dizut, Nafarroako Parlamentuko Erregelamenduaren 194. artikuluan xedatutakoa betez.

Iruñean, 2023ko martxoaren 3an

Lehendakaritzako, Berdintasuneko, Funtzio Publikoko eta Barneko kontseilaria: Javier Remírez Apesteguía